আজমল খান পার্ক
আজমল খান পার্ক হল ভারতের রাজধানী নয়াদিল্লি শহরের করোল বাগ অঞ্চলের কেন্দ্রীয় অংশে অবস্থিত একটি শহরস্থ উদ্যান। ৫ একর আয়তনের উদ্যানটি ১৯২১ সালে খুলে দেওয়া হয়েছিল। উদ্যানটি বিশিষ্ট স্বাধীনতা সংগ্রামী তথা ইউনানি ঔষধ চিকিৎসক হাকিম আজমল খানের (১৮৬৮-১৯২৭) নামাঙ্কিত। এই উদ্যানের পাশেই হাকিম আজমল খান প্রতিষ্ঠিত তিব্বিয়া কলেজ অবস্থিত। এই উদ্যানের কেন্দ্রস্থলে হাকিম আজমল খানের একটি মূর্তি রয়েছে। এর পাশে দিল্লি পর্যটন ও পরিবহন উন্নয়ন পর্ষদ একটি মিউজিক্যাল ফাউন্টেন স্থাপন করেছে। এই উদ্যানটি রাজনৈতিক সমাবেশের একটি জনপ্রিয় স্থান। এখানে ২০,০০০ লোক সমবেত হতে পারে।